Partistifteren Rasmus Paludan, der tidligere er dømt for racisme, demonstrerer på hjørnet af Nybrovej og Bagsværdvej i Lyngby.



Det oplyser Ritzaus udsendte omkring klokken 16.50 tirsdag.

Både politiet og en mindre gruppe af moddemonstranter er dukket op.



Paludan har kastet med en koran og brændt den, fremgår det af tv-billeder.



Forskellige politikredse har tidligere tirsdag forbudt Rasmus Paludan at demonstrere i Bagsværd samt i København på Blågårds Plads på Nørrebro og nær en moské på Emblasgade på Østerbro.

Lyngby hører til Nordsjællands Politi, hvor han ikke er blevet forbudt at demonstrere.



Paludan er stifter af det yderst islamkritiske parti Stram Kurs.

En Paludan-demonstration søndag blev efterfulgt af uroligheder rundt omkring i København, mens der efter en aflyst demonstration mandag var flere uroligheder i Albertslund.

/ritzau/